EU’s copyright-direktiv går ind i næste fase: »Endnu værre end det oprindelige forslag«

EU’s kontroversielle copyright-direktiv kom i går igennem trilogforhandlingerne, og den endelige udgave er ifølge kritikere endnu værre end den, der oprindeligt blev foreslået

Opdateret kl. 11:11.

Efter en lang kamp med diskussioner i EU’s Retsudvalg, flere afstemninger i EU-parlamentet og syv runder med trilogforhandlinger har EU’s kontroversielle ophavsretsdirektiv nået sin endelige form, som kritikere beskriver som endnu værre end det oprindelige forslag.

Europa-Parlamentet afviste ved første afstemning at godkende Retsudvalgets position, som var for copyright-direktivet, men ved et senere plenarmøde stemte EU-Parlamentet for, og der blev indledt trilogforhandlinger.

Undtagelser fjernes

De trilogforhandlinger er nu mundet ud i en udgave af, som kritikerne mener er endnu værre end den oprindelige udgave.

Den nye version indskrænker begrænsninger på, hvilke virksomheder der skal leve op til artikel 13. Artikel 13 siger, at virksomheder som tillader upload af materiale fra brugere, skal gøre brug af automatiske filtre – såkaldte censuralgoritmer – til at sikre, at ingen ophavsretsbeskyttede værker bliver tilgængelige på platformen.

»Desværre ser det ud til, at resultatet af forhandlingerne er endnu værre end parlamentets oprindelige forslag,« skriver Rina Ronja Kari, medlem af EU-parlamentet for Folkebevægelsen mod EU før offentliggørelsen af den endelige tekst, i en kommentar til Version2.

I den endelige udgave, skal en virksomhed leve op til tre krav, hvis den skal være undtaget for at implementere uploadfiltre:

Tilgængelig for offentligheden i under tre år

Årlig omsætning på under 10 millioner euro

Under 5 millioner unikke månedlige brugere

Hvis en virksomhed ikke lever op til alle tre krav, er de underlagt artikel 13, og skal implementere filtre på alle brugeruploads.

Algoritmisk censur

Uploadfiltrene har været udsat for hård kritik på en række punkter. Rina Ronja Kari er bekymret for, at algoritmerne kan komme til at censurere for bredt.

Hvis en domstol finder, at en platform ikke har gjort nok, for at sikre sig imod upload af ophavsretsbeskyttet materiale, vil de under det nye copyright-direktiv være ansvarlige for alle brud op ophavsretten, som om de selv havde gjort materialet tilgængeligt. Det kan blive en dyr omgang, og derfor risikerer man, at hjemmesider vil blokere for brugeruploads.

»Problemet er oplagt, at der kan være masser af situationer, hvor der reelt ikke er tale om et brud med ophavsretten, men som bliver blokeret for en sikkerheds skyld,« skriver Rina Ronja Kari.

I hænderne på Europa-Parlamentet og EU-rådet

Forhandlerne som har deltaget i trilogforhandlingerne skal nu vende tilbage til Europarådet og Europa-Parlamentet for at få godkendt resultatet af forhandlingerne.

Hvis både parlamentet og rådet stemmer for, bliver EU-direktivet til lov.